Israel Naagbee Maŋtsɛ Kpakpa—Yosia | Biblia Mli Sane\nIsrael Naagbee Maŋtsɛ Kpakpa\nBENI Yosia bafee Israel wuoyigbɛ akutsei enyɔ lɛ nɔ maŋtsɛ lɛ, no mli lɛ eye afii kpaanyɔ pɛ. Edako bɔ ni esa akɛ awoɔ lɛ maŋtsɛ. No hewɔ lɛ, shishijee mli lɛ, onukpai komɛi ye amɛbua lɛ ni eye maŋ lɛ nɔ.\nBeni Yosia eye maŋtsɛ afii kpawo sɛɛ lɛ, eje shishi etao Yehowa sɛɛ gbɛ. Enyiɛ maŋtsɛmɛi kpakpai tamɔ David, Yehoshafat kɛ Hezekia nɔkwɛmɔ nii lɛ asɛɛ. Ni yɛ be mli ni Yosia yeko afii nyɔŋmai enyɔ po lɛ, ekɛ ekãa fee nɔ ko.\nIsraelbii lɛ ateŋ mɛi babaoo efee amɛhe mɛi fɔji yɛ bei babaoo mli. Amɛjaa apasa nyɔŋmɔi. Amɛkulaa shi amɛhaa amagai. No hewɔ lɛ Yosia kɛ emɛi lɛ tee ni amɛje shishi amɛjie apasa jamɔ kɛjɛ shikpɔŋ lɛ nɔ. Nitsumɔ wulu ji enɛ ejaakɛ gbɔmɛi lɛ ateŋ mɛi pii jaa apasa nyɔŋmɔi. Obaana Yosia kɛ emɛi lɛ yɛ biɛ ni amɛmiikumɔ amagai lɛ.\nYɛ no sɛɛ lɛ, Yosia kɛ nitsumɔ wo mɛi etɛ adɛŋ ni amɛkwɛ koni asaa Yehowa sɔlemɔwe lɛ. Ahe shika yɛ gbɔmɛi lɛ adɛŋ ni akɛha hii nɛɛ ni amɛkɛwo nitsumɔ ni abaatsu lɛ he nyɔmɔ. Beni amɛtsuɔ nii yɛ sɔlemɔtsu lɛ he lɛ, osɔfonukpa Hilkia na nɔ ko ni he hiaa waa yɛ jɛmɛ. Mla wolo lɛ ni Yehowa ha Mose ŋma be babaoo ni eho nɛ lɛ ni. Afii babaoo nɛ ni elaaje.\nAkɛ wolo lɛ yaha Yosia, ni efã ni akane aha lɛ. Beni Yosia boɔ toi lɛ, ena akɛ gbɔmɛi lɛ yeee Yehowa mla lɛ nɔ. Edɔ lɛ waa yɛ enɛ hewɔ, no hewɔ lɛ etserɛ etadei lɛ yɛ ehe, taakɛ onaa yɛ biɛ nɛɛ lɛ. Ekɛɛ akɛ: ‘Yehowa mli efu wɔ waa, ejaakɛ wɔtsɛmɛi lɛ yeee mlai ni aŋmala yɛ wolo nɛɛ mli lɛ anɔ.’\nYosia fã osɔfonukpa Hilkia ni etao nɔ ni Yehowa baafee amɛ yɛ enɛ hewɔ. Hilkia tee yoo ko ni atsɛɔ lɛ Hulda, ni ji gbalɔyoo lɛ ŋɔɔ, ni eyabi lɛ. Ekɛ nɛkɛ shɛɛ sane ni jɛ Yehowa ŋɔɔ nɛɛ ha lɛ ni ekɛyaha Yosia: ‘Abaagbala Yerusalem kɛ gbɔmɛi ni yɔɔ mli lɛ fɛɛ atoi, ejaakɛ amɛja apasa nyɔŋmɔi, ni shikpɔŋ lɛ eyi obɔ kɛ efɔŋ sɔŋŋ. Shi akɛni bo, Yosia, ofee ekpakpa hewɔ lɛ, nɛkɛ toigbalamɔ nɛɛ baŋ ja ogbele sɛɛ dã.’\n2 Kronika 34:1-28.\nYosia Sane Lɛ​—Etsɔɔ Wɔ Akɛ Wɔsumɔ Yehowa Ni Wɔnyɛ Efɔŋ\nSuɔmɔ ni Yosia yɔɔ kɛhã Yehowa lɛ tsirɛ lɛ ni eje shishi akɛ ebaabule amale jamɔ shishi kɛje maŋ lɛ mli. Ani ebaaye omanye yɛ ehe gbeyei ni awo kɛ shi ni ate awo lɛ lɛ fɛɛ sɛɛ?\nKɛmaje Mɔ Ko Kɛmaje Mɔ Ko Israel Naagbee Maŋtsɛ Kpakpa\nmy sane 73